“Ana” pyesinin səhnə həyatı maraqla qarşılanıb - Xəbərlər | Azərbaycan Respublikası Mədəniyyət Nazirliyi
Oktyabrın 19-da Azərbaycan Dövlət Gənc Tamaşaçılar Teatrında böyük dramaturq Hüseyn Cavidin “Ana” pyesi əsasında hazırlanan eyniadlı səhnə əsəri tamaşaçılara təqdim olunub.
Tamaşa ana rolunun ifaçısı, Əməkdar artist Nübar Novruzovanın 60 illik yubileyinə həsr edilib. Tamaşanın təqdimatından əvvəl aktrisanın həyat və yaradıcılığına həsr edilmiş videoçarx nümayiş olunub.
Səhnə əsərinin quruluşçu rejissoru, Azərbaycan və Kalmıkiyanın Əməkdar incəsənət xadimi Bəhram Osmanov, quruluşçu rəssamı Telman Şıxıyev, musiqi tərtibatçısı Zaur Rəşidov, rejissor assistenti isə Sevda Hacışəmiyevadır.
Teatrın istedadlı aktrisası, Əməkdar artist Nübar Novruzovanın benefis-tamaşası olan səhnə əsərində rolları Əməkdar artist Elnur Kərimov, aktyorlar İradə Rəşidova, Vahid Orucoğlu, Manaf Dadaşov, Ramiq Nəsirov, Elnur Şıxəliyev, Ramil Məmmədov, Simuzər Ağakişiyeva və Aydın Dəmirov ifa ediblər.
Böyük dramaturq H.Cavidin “Ana” əsəri azərbaycanca yazılmış ilk mənzum dram sayılır. Şair-dramaturq həmin səhnə əsərini 1910-cu ildə tamamlayıb. Dramın qəhrəmanı Səlma ana obrazının timsalında mərdlik, mənəvi nəciblik, insani sədaqət duyğuları tərənnüm olunur. Humanist ideyaların carçısı olan ananın qəlbi sanki mərhəmətdən, insanpərvərlikdən yoğurulub. O, hətta oğlunun qatilini belə bağışlaya biləcək qədər geniş ürəyə malikdir. Pyesdə xeyirlə şər, qəddarlıqla mərhəmət üz-üzə qoyulub.
Azərbaycanın kino sənətinə yeni nəfəs gətirən rejissor - Rasim OcaqovAzərbaycan kino məktəbinin görkəmli nümayəndəsi, rejissor, operator və ssenari müəllifi, SSRİ Dövlət mükafatı laureatı, Xalq artisti Rasim Mirqasım oğlu Ocaqov 1933-cü il noyabr ayının 22-də Şəki şəhərində anadan olmuşdur. Moskvada Ümumittifaq Dövlət Kinematoqrafiya İnstitutunun Kinooperatorluq fakültəsini və Azərbaycan Dövlət İncəsənət İnstitutunun Rejissorluq fakültəsini bitirmişdir. 1956-cı ildən “Azərbaycanfilm“ kinostudiyasında quruluşçu operator işləməyə başlayaraq “Onun böyük ürəyi“ bədii filmini çəkən sənətkar, sonrakı illərdə “Əsl dost“, “Bizim küçə“, “Mən rəqs edəcəyəm“, “Sən niyə susursan?“, “Skripkanın sərgüzəşti“ kimi filmlərlə Azərbaycan operatorluq sənətinə böyük tövfələr vermişdir. İlk dəfə rejissor kimi 1974-cü ildə “Qatır Məmməd“ filminə quruluş verən R.Ocaqov 30 ildən artıq müddətdə “Tütək səsi“, “Ad günü“, “Özgə ömür“, “Park“, “Ölsəm bağışla“, “Həm ziyarət, həm ticarət“, “İstintaq“, “Təhminə“, “Otel otağı“ və s. filmlərlə Azərbaycan kino xəzinəsinin qiymətli incilərini yaratmışdır. R.Ocaqov 2006-cı ildə Bakı şəhərində dünyasını dəyişmişdir. ..
Əbülfəs Qarayev BMT baş katibinin qlobal kommunikasiyalar üzrə müavini ilə görüşmüşdürAzərbaycan Respublikasının mədəniyyət naziri Əbülfəs Qarayev Nyu-Yorka səfəri çərçivəsində BMT baş katibinin qlobal kommunikasiyalar üzrə müavini Alison Smeyl ilə görüşmüşdür. Görüşdə nazir Əbülfəs Qarayev BMT-nin qlobal kommunikasiyalar üzrə departamentinin 2017-ci ildə Bakıda keçirilən 4-cü Ümumdünya Mədəniyyətlərarası Dialoq Forumunun BMT-nin televiziya və internet kanalı vasitəsilə yayımını təşkil etdiyinə görə minnətdarlığını bildirdi və bunun forumun və müzakirə edilən məsələlərin bütün dünyanın diqqətinə çatdırılması üçün qlobal məlumat platforması yaratdığını qeyd etdi. Xanım Alison Smeyl öz növbəsində Azərbaycanla əməkdaşlıq etməkdən məmnun olduqlarını və gələcəkdə bu əməkdaşlığı davam etdirməkdə maraqlı olduqlarını bildirdi. Daha sonra 2019-cu ildə Bakıda keçiriləcək 5-ci Ümumdünya Mədəniyyətlərarası Dialoq Forumunun da BMT vasitəsilə canlı yayımının təşkili ilə bağlı fikir mübadiləsi aparıldı. ..
Ç.Ə.Fərzəliyevin “Şöhrət” ordeni ilə təltif edilməsi haqqında Azərbaycan Respublikası Prezidentinin SərəncamıAzərbaycan Respublikası Konstitusiyasının 109-cu maddəsinin 23-cü bəndini rəhbər tutaraq qərara alıram: Azərbaycan təsviri sənətinin inkişafında xidmətlərinə görə Çingiz Əbdül Məcid oğlu Fərzəliyev “Şöhrət” ordeni ilə təltif edilsin. İlham Əliyev Azərbaycan Respublikasının Prezidenti Bakı şəhəri, 21 noyabr 2018-ci il. ..
Azərbaycan, Belarus və Özbəkistan sənət ulduzları eyni səhnəni bölüşəcəklərDekabrın 8-də Azərbaycan Dövlət Akademik Opera və Balet Teatrında C.Verdinin “Trubadur” operası təqdim olunacaq. Səhnə əsərində iştirak etmək üçün bir sıra xarici sənətkarlar dəvət edilib. Operada bu dəfə Azərbaycanın tanınmış sənətkarları ilə yanaşı, Belarus və Özbəkistanın opera ulduzları iştirak edəcək. Səhnə əsərində əsas partiyalardan birini - Leonoranı Belarus Milli Akademik Böyük Opera və Balet Teatrının aparıcı solisti, vokalçıların beynəlxalq müsabiqələrinin laureatı Tatyana Tretyak ifa edəcək. O, səhnəni tərəf müqabili, Manriko rolunun ifaçısı Ə.Nəvai adına Böyük Opera və Balet Teatrının solisti, Özbəkistanın Xalq artisti, vokalçıların beynəlxalq müsabiqələrinin laureatı Ramiz Usmanovla bölüşəcək. Azərbaycan Opera və Balet Teatrının solistləri – Xalq artisti Əkrəm Poladov, Əməkdar artistlər Səbinə Vahabzadə, Tural Ağasıyev, solistlər Taleh Yahyayev, Nina Makarova da səhnə əsərində rol alacaqlar. Opera teatrın baş dirijoru, Əməkdar artist Əyyub Quliyev tərəfindən idarə olunacaq. ..
Milli Kitabxanada “İmran Qasımov - 100” və “Həsən Məmmədov - 80” adlı kitab sərgiləri açılıbNoyabrın 21-də Milli Kitabxanada Azərbaycan ədəbiyyatının tanınmış nümayəndəsi, nasir, dramaturq, kinossenarist və publisist, ictimai xadim, Dövlət mükafatı laureatı, Xalq yazıçısı İmran Qasımovun anadan olmasının 100 illiyi münasibətilə “İmran Qasımov - 100” adlı kitab sərgisi açılıb. Sərgidə yazıçının müəllifi olduğu və haqqında yazılan kitablar, dövri mətbuat materialları nümayiş olunur. Eyni zamanda, Azərbaycanın kino və teatr sənətinin görkəmli nümayəndəsi, Dövlət mükafatları laureatı, Xalq artisti Həsən Məmmədovun anadan olmasının 80 illiyi münasibətilə “Həsən Məmmədov - 80” adlı kitab sərgisi açılıb. Sərgidə kino və teatr səhnəmizdə rəngarəng obrazların mahir ifaçısı kimi tanınan Həsən Məmmədovun həyat və yaradıcılığı haqqında yazılmış kitablar, dövri mətbuat materialları nümayiş olunur. Sərgi bir həftə davam edəcək. ..
“Çarəsiz sərnişinlər”- Musiqili Teatrda hazırlanan yeni tamaşa belə adlanırMusiqili Teatrda bolqar yazıçısı Stanislav Stratiyevin “Avtobus” pyesi əsasında “Çarəsiz sərnişinlər” adlı tamaşa hazırlanır. Quruluşçu rejissoru Əməkdar incəsənət xadimi Mehriban Ələkbərzadə olan bu tamaşa janr etibarilə alleqorik, eksentrik və ya təxəyyül komediyasının xüsusiyyətlərini daşıyır. Bu səhnə əsəri “Nuri-didə Ceyhun” tamaşasından sonra rejissorun Musiqili Teatrda ikinci işi olacaq. “Yolçuluq”, “Sərxoş gecə”, “Çıxış yolu” adlanan üç hissədən ibarət olan tamaşada hadisələr avtobusun içərisində cərəyan edir. Məcburiyyət qarşısında bir araya toplaşan sərnişinlər q əfildən duyuq düşürlər ki, naməlum istiqamətə gedən avtobusu idarə edən sərxoş bir sürücünün iradəsindən asılı bir vəziyyətdə qalıblar. Bəlli olmayan ünvana, məqsədi və məramı aydın olmayan sürücü ilə eyni avtobusda, eyni taleni yaşamağa məhkum olan sərnişinlər çarəsiz halda həyatın bu sürprizinə “sağ qalmaq” naminə sonadək müqavimət göstərirlər. “Çarəsiz sərnişinlər” musiqili tamaşadır. Burada səsləndiriləcək musiqilər kənardan müşayiət formasında deyil. Musiqiçilər həm də obraz olaraq səhnədə qrup şəklində iştirak edəcəklər. Tamaşanın mərkəzində zamanın ritmindən çıxan, bir növ kənara düşən iştirakçı məhz, musiqi pauzasında özünü təqdim edir. Səhnə əsərində rolları Xalq artisti Pərviz Məmmədrzayev, Əməkdar artistlər Əzizağa Əzizov, Ələkbər Əliyev, Şövqi Hüseynov, Əkbər Əlizadə, aktyorlar Əliməmməd Novruzov, Ülviyyə Əliyeva, Aydan Həsənova və Nicat Həbibov ifa edəcək. Tamaşanın musiqi tərtibçisi və quruluşçu dirijoru Orxan Həşimov, quruluşçu rəssamı Əməkdar mədəniyyət işçisi İlham Əsgərov, xormeysteri Əməkdar artist Vaqif Məstanov, rejissor assistentləri Elməddin Dadaşov və Sevinc Məmmədovadır. ..
Tbilisi şəhərində “Creative Spark" proqramının rəsmi açılışı baş tutubCari ilin 19-20 noyabr tarixində Gürcüstanın paytaxtı Tbilisi şəhərində “Creative Spark“ adlı proqramın rəsmi açılışı baş tutmuşdur. Açılışda yaradıcı sənayelərin iqtisadiyyatda rolu, təhsil sahəsində beynəlxalq əməkdaşlıq kimi mövzulara dair müzakirələr təşkil olunmuşdur. Tədbirdə Azərbaycan Respublikasının Mədəniyyət Nazirliyini Beynəlxalq əməkdaşlıq və innovativ inkişaf şöbəsinin Beynəlxalq layihələr və innovasiyalar sektorunun müdiri Ramil Abbəkirov təmsil etmişdir. “Creative Spark“ proqramı yaradıcı iqtisadiyyatın inkişaf etdirilməsi istiqamətində universitetlərarası bilik və təcrübə mübadiləsinə dəstək məqsədilə Britaniya Şurası (British Council) tərəfindən həyata keçirilir. Proqram çərçivəsində Azərbaycan, Gürcüstan, Ermənistan, Ukrayna, Qazaxıstan, Qırğızıstan və Özbəkistandan olan ali təhsil müəssisələri Böyük Britaniyadan tərəfdaş universitet taparaq, layihə formalaşdırır və müraciət edirlər. Layihə seçildiyi halda, onun icrasına Britaniya Şurası tərəfindən 50 min funt sterlinq məbləğində vəsait ayrılır. Məmnunluq hissi ilə qeyd edirik ki, AR Mədəniyyət Nazirliyinin dəstəyi ilə nüfuzlu London İncəsənət Universiteti və Azərbaycan Dövlət Mədəniyyət və İncəsənət Universitetinin birgə layihəsi təqdim edilmişdir. Layihə Azərbaycandan təqdim olunan 10 layihə arasından seçilən 3 layihədən biri olmuşdur. Layihənin icrasına “YARAT” təşkilatı da qoşulmuşdur. ..
“Koroğlu” bu dəfə quruluşçu rəssamın şərəfinə səhnəyə çıxacaqNoyabrın 28-də Azərbaycan Dövlət Akademik Opera və Balet Teatrında dahi bəstəkar Üzeyir Hacıbəylinin “Koroğlu” operası nümayiş ediləcək. Səhnə əsəri Xalq rəssamı, SSRİ dövlət mükafatı laureatı Tahir Salahovun 90 illik yubileyinə həsr olunacaq. Səhnə əsərində teatrın aparıcı solistləri - Xalq artistləri Əli Əsgərov, Əkrəm Poladov, Fidan Hacıyeva, Əməkdar artistlər Fərid Əliyev, İlahə Əfəndiyeva, Cahangir Qurbanov, Əliəhməd İbrahimov, Tural Ağasıyev, solistlərdən Taleh Yahyayev , Fəhmin Əhmədli və Nurlan Namazov çıxış edəcək. Opera Əməkdar artist Əyyub Quliyev tərəfindən idarə olunacaq. Qeyd edək ki, Tahir Salahov “Koroğlu” operasının quruluşçu rəssamıdır. Azərbaycan xalqının milli-mənəvi dəyərlərindən biri sayılan bu operanı, həm də Tahir Salahovun monumental və zəngin səhnə tərtibatı, dekorasiyaları bəzəyir. ..
“Kitabxana – informasiya xidmətində və oxucularda mütaliənin formalaşdırılmasında müasir metodlardan istifadənin təşkili” mövzusunda tədbir keçirildiXaçmaz Regional Mədəniyyət İdarəsinin tabeliyində fəaliyyət göstərən Quba və Xaçmaz rayon MKS-nin birgə təşkilatçılığı ilə Quba rayon MKS-nin mərkəzi kitabxanasının oxu zalında “Kitabxana – informasiya xidmətində və oxucularda mütaliənin formalaşdırılmasında müasir metodlardan istifadənin təşkili “mövzusunda tədbir keçirildi. Tədbirdə Quba və Xaçmaz rayon MKS-nin əməkdaşları, Xaçmaz rayonunda fəaliyyət göstərən “Ulduzlar” ədəbi məclisinin üzvləri, Qubada fəaliyyət göstərən “Gülüstan” və “Ay işığı” ədəbi məclislərinin üzvləri, ADPU Quba filialının tələbələri,mərkəzi kitabxananın fəal oxucuları, KİV nümayəndələri və başqaları iştirak edirdi. MKS-nin direktoru Saməddin Nəsirov qonaqları və iştirakçıları salamlayaraq tədbiri açıq elan etdikdən sonra bildirdi ki, bu gün cəmiyyətimizdə mütaliə qlobal problemlərdən biridir.Son illər ölkəmizdə kitabxana işinin yaxşılaşdırılması haqqında qəbul edilən qərarların icrası bu sahənin inkişafında ciddi dönüş yaratmışdır. Bu sırada “Azərbaycan Respublikasında kitabxana informasiya sahəsinin 2008-2013-cü illərdə inkişafı üzrə Dövlət Proqramı” – nın həyata keçirilməsini xüsusi qeyd etmək lazımdır. Ötən dövr ərzində proqramda nəzərdə tutulan tədbirlərin gerçəkləşdirilməsi nəticəsində yerlərdə bir çox kitabxanaların vəziyyəti, maddi-texniki təchizatı yaxşılaşmış, kitabxanalara maraq artmış, oxucuların informasiya təminatı xeyli yaxşılaşdırılmışdır. Tədbirdə Xaçmaz rayon MKS-nin direktoru Azad Əlifxanov çıxış edərək bildirdi ki, kitabxana işi təkcə oxucuya kitab verməklə məhdudlaşmır. Kitabxanalara yeni oxucuların cəlb olunması, oxucularda mütaliəyə marağın artırılmasında, fondun oxucuya tanıdılmasında, kitabxanalarda keçirilən mədəni - kütləvi tədbirlərin böyük əhəmiyyəti vardır. Müasir kitabxanalar yalnız oxucunun və kitabın ünsiyyətinin ənənəvi yeri deyil, həmçinin mədəniyyət mərkəzi olaraq, oxucuların milli və dünya mədəniyyətinə qoşulmasını təşkil edir. Sonda məruzəçi region kitabxanaları arasında kitabxanalararası mübadilənin yaradılmasını təklif etdi. Sonra Xaçmaz rayon MKS-nin mərkəzi kitabxanasının komplektləşdirmə və kitabişləmə şöbəsinin müdiri Zeynal Əhmədov çıxış edərək kitabxanada uşaq ədəbiyyatının azlığından, tədris ədəbiyyatının çatışmamazlığından, bu sahədə bəzi çətinliklərin olmasından söhbət açdı. Tədbirdə Quba rayon MKS-nin mərkəzi kitabxanasının oxuculara xidmət şöbəsinin müdiri Mehriban Gəbəybəyova, uşaq şöbəsinin müdiri Rübabə Hacıbəyova, Metodika və biblioqrafiya şöbəsinin böyük metodisti Faiq Əliyev və başqaları çıxış edərək bildirdilər ki, respublikamız müstəqillik əldə etdikdən sonra kitabxanaların inkişafı sahəsində görülən işlər cəmiyyətin inkişafına təkan vermişdir. Kitabxanalara dövlət qayğısı hər birimizi daha yaxşı çalışmağa, oxucuların tələbatını dolğun şəkildə ödəmək üçün bütün imkanlardan maksimum yararlanmağa sövq edir. Daha sonra “Ulduzlar” ədəbi məclisinin üzvləri Mehrəli Quliyev, Telman Təravət, “Gülüstan”, “Ay işığı” ədəbi məclislərinin üzvləri şair Cabir Albantürk, Asvar Tufandağlı, Cəlaləddin Budadoğlu və başqaları şeirlərindən parçalar söylədilər. Tədbirin sonunda “Ulduzlar” ədəbi məclisinin üzvü Mehrəli Quliyev öz yeni kitablarını mərkəzi kitabxanaya hədiyyə etdi. ..
Türkiyə Silahlı Qüvvələrinin Baş Qərargah rəisi, ordu generalı Yaşar Gülərin həyat yoldaşı Qobustanda olubÖlkəmizdə səfərdə olan Türkiyə Silahlı Qüvvələrinin Baş Qərargah rəisi, ordu generalı Yaşar Gülərin həyat yoldaşı Demet Gülər noyabrın 21-də Qobustan Milli Tarix-Bədii Qoruğunda olub. Qonaq əvvəlcə qoruğun ərazisində yaradılmış muzeydə nümayiş etdirilən eksponatlara baxıb. Qobustan Milli Tarixi-Bədii Qoruğunun direktoru Vüqar İsayev məlumat verib ki, Qobustan Dövlət Tarixi-Bədii Qoruğu açıq səma altında qoruq-muzey kimi ölkəmizə səfər edən hər bir qonağın böyük marağına səbəb olur. Ərazidə daş dövründən son orta əsrlərə qədərki həyat və məişəti əks etdirən çoxsaylı maddi mədəniyyət nümunələrini əcdadlarımız yaradıblar. Qobustan qayaüstü rəsmləri dünyada bu tipli abidələrdən ən zəngini hesab olunur. Qoruq ərazisində alimlər tərəfindən 6 mindən çox qayaüstü təsvir, 20 mağara və yaşayış yeri, 40 kurqan aşkar edilib və öyrənilib. Qoruqda tədqiqat işlərinin aparılmasında beynəlxalq təcrübəyə də xüsusi önəm verilir. Qeyd edilib ki, Qobustan Milli Tarix-Bədii Qoruğundakı nadir qayaüstü rəsmlərin geniş təbliğinin xüsusi əhəmiyyətini nəzərə alan dövlətimizin başçısı İlham Əliyevin Sərəncamı ilə qoruq muzeyi üçün yeni bina tikilib. Diqqətə çatdırılıb ki, dünya əhəmiyyətli tarixi abidə olan Qobustan Qoruğu 2007-ci ildə UNESCO-nun Maddi-Mədəni İrs Siyahısına daxil edilib. Qədim insan məskəni ilə tanışlıqdan məmnun qalan qonaq ərazidə aparılmış tədqiqat işləri ilə və tarixi eksponatlarla maraqlanıb. ..
Hafiz Quliyev: “Arşın mal alan”nın Türkiyədə yeni quruluşda təqdimatı anşlaqla qarşılandıSamsun Dövlət Opera və Balet Teatrında Üzeyir Hacıbəylinin “Arşın mal alan” tamaşası yeni quruluşda nümayiş olunub. Tamaşanı yeni quruluşda Azərbaycanın Əməkdar incəsənət xadimi, Azərbaycan “Dahi bəstəkar Üzeyir Hacıbəylinin bu ölməz əsərinə dörd ölkədə - Türkiyə, Rusiya, Belarus və Çinin aparıcı teatrlarının səhnəsində quruluş vermişəm. Bu, Samsun Opera və Balet Teatrında “Arşın mal alan”ın ikinci quruluşu idi. İlk dəfə tamaşanı 2009-cu ildə səhnələşdirmişdim. Həmin tamaşa beş il repertuarda qalaraq böyük maraqla izlənilib. Bu dəfə isə tamaşa yeni traktovkada işlənildi. Tamaşanın yenidən səhnəyə qoyulmasının əsas səbəbi əlbəttə ki, tamaşaçı tələbatının olmasıdır. İkinci səhnə variantında isə xeyli dəyişikliklər etdim. Əgər birinci tamaşamız Anadolu türkcəsində səhnələşdirilmişdisə, bu dəfə tamaşada daha çox Azərbaycan dilinə üstünlük verildi. Tamaşa yeni aktyor heyəti ilə hazırlandı və hər bir obraz üçün üç aktyorla işlədik. Yəni, bir obraza üç dublyor olmaq şərti ilə. Tamaşanın iki premyerası böyük anşlaqla keçdi. Üçüncü premyera isə noyabrın 17-də gerçəkləşdi”, -deyə H. Quliyev söyləyib. Rejissorun sözlərinə görə, yaxın vaxtlarda kollektiv bu tamaşanı Türkiyənin bütün şəhərlərində nümayiş etdirmək məqsədilə qastrola çıxacaq: “Samsun Dövlət Opera və Balet Teatrı aprel ayında bu tamaşa ilə festivalda iştirak etməyi də planlaşdırır. Tamaşanın aktyor heyəti bütünlüklə türk aktyorlarından ibarətdir. Səhnə əsərini italiyalı dirijor Marco Morrone idarə edirdi. Gün ərzində 8-9 saat məşq etməklə tamaşa 25 günə tamamlandı. Onu da qeyd edim ki, tamaşa yeni traktovkada, tam yeni tərtibatda, bütün geyimlər və səhnə dekorasiyası Azərbaycan milli ornamentlərinə uyğun olaraq hazırlanıb”. ..
Xalq artisti Gülxar Həsənovanın 100 illik yubiley tədbirləri keçiriləcək 2018-ci il dekabr ayının 10-da Azərbaycanın görkəmli opera müğənnisi, Xalq artisti, Gülxar İbrahim qızı Həsənovanın anadan olmasının 100 illiyi tamam olur. Gülxar Həsənova uzun illər ərzində Azərbaycan Dövlət Akademik Opera və Balet Teatrının səhnəsində unudulmaz obrazlar yaradaraq tamaşaçı rəğbəti qazanmışdır. Muğam, təsnif və xalq mahnılarının mahir ifaçısı olan sənətkarın gənc ifaçıların hazırlanmasında özünəməxsus xidmətləri vardır. Azərbaycan Respublikası Prezidentinin “Gülxar Həsənovanın 100 illik yubileyinin qeyd edilməsi haqqında” müvafiq Sərəncamının icrasını təmin etmək məqsədilə Azərbaycan Respublikası Mədəniyyət Nazirliyi tərəfindən Tədbirlər planı hazırlanaraq təsdiq edilmişdir. Tədbirlər planına uyğun olaraq cari il dekabrın 5-də saat 15.00-da Musiqi Mədəniyyəti Dövlət Muzeyində “Gülxar Həsənova-100” adlı tədbir təşkil olunacaqdır. Dekabrın 10-da Gülxar Həsənovanın doğum günündə saat 12.00-da İkinci Fəxri Xiyabanda onun məzarı ziyarət ediləcək, saat 19.00-da Azərbaycan Dövlət Akademik Filarmoniyasında sənətkarın 100 illiyinə həsr olunmuş yubiley gecəsi keçiriləcəkdir. ..
Heydər Əliyev Fondunun Nizami Gəncəvi irsini təbliğ edən daha bir layihəsi – “Yeddi gözəl” sərgisi Moskvada açılıbNoyabrın 20-də Moskvadakı Ümumrusiya Xalq və Dekorativ-Tətbiqi Sənəti Muzeyində “Yeddi gözəl” sərgisi açılıb. Heydər Əliyev Fondunun vitse-prezidenti Leyla Əliyeva sərginin açılış mərasimində iştirak edib. Sərgi Heydər Əliyev Fondu, Azərbaycan Respublikası Mədəniyyət Nazirliyi və Azərbaycan Xalça Muzeyinin təşkilatçılığı, ölkəmizin Rusiyadakı səfirliyinin dəstəyi ilə keçirilir. Sərginin açılış mərasimində çıxış edən Heydər Əliyev Fondunun vitse-prezidenti Leyla Əliyeva deyib : “Bu gün biz “Yeddi gözəl” sərgisinin açılışını edirik. Sərginin konsepsiyası XII əsr dahi Azərbaycan şairi Nizami Gəncəvinin poeması və dünya şöhrətli bəstəkar Qara Qarayevin baleti əsasında qurulub. Bu gün siz miniatürləri, xalçaları və zinət əşyalarını görə biləcəksiniz. Ekspozisiya, həmçinin Azərbaycan klassik musiqisi, klassik rəqslər və müasir incəsənət elementləri ilə zənginləşdirilib. Sərgiyə gələn tamaşaçılar yeddi gözəl və Bəhram şah əfsanəsinin sehrinə dalacaqlar. “Yeddi gözəl” poeması Şərq poeziyasının ən yaxşı nümunələrindən biridir. Poemanın dərinliyi, fəlsəfi aləmi xalçalar, kitab miniatürləri proyeksiyaları, dekorativ tətbiqi sənət nümunələri və instalyasiyalar vasitəsilə təqdim olunur. “Yeddi gözəl” baletinə həsr olunmuş və bu gün tamaşaçılara təqdim olunan arxiv materialları çox qiymətli tarixi arayışlardır. Bu gün siz qədim afişalar, baletin proqramları, fotoşəkillər vasitəsilə informasiya əldə edə bilərsiniz. “Yeddi gözəl” sərgisinin açılışı olduqca əhəmiyyətlidir. Çünki dahi Nizaminin əsərləri Azərbaycan ədəbiyyatının böyük bir dövrünü əhatə edir. Əziz dostlar, müddətsiz yaradıcılıq göylərin bizə göndərdiyi nemətdir. O, insana daha da yaxşı olmaqda, öz qəlbinin dərinliklərinə varmaqda və ən ali qüvvə olan sevgini özü üçün açmaqda kömək edir. Mən bu imkanı yaratdığına görə Yelena Titovaya təşəkkürümü bildirmək istəyirəm. Sərgi üzərində işləyən hər kəsə təşəkkür edirəm. Bu gün bizimlə olduğunuz üçün hamınıza minnətdaram”. Ümumrusiya Xalq və Dekorativ-Tətbiqi Sənəti Muzeyinin direktoru Yelena Titova çıxış edərək bildirib ki, muzeyin Azərbaycandan olan həmkarları ilə çox yaxşı əlaqələri var. Heydər Əliyev Fondu və Azərbaycan Xalça Muzeyi ilə xüsusilə səmimi münasibətlərinin olduğunu diqqətə çatdıran Y.Titova deyib: ““Yeddi gözəl” şərqsayağı zərif, dərin fəlsəfi mənaya və valehedici dizayna malik sərgidir. Sərgidə müasir texnologiyalar, zəngin tarix, rəssamların ustalığı əksini tapıb. Sərgi salonlarının əksəriyyəti Qara Qarayevin yaradıcılığına həsr olunub. Onun “Yeddi gözəl” baleti nadir əsərdir. Lakin sərgi təkcə balet haqqında deyil, onun konsepsiyası daha genişdir. Ekspozisiya böyük Azərbaycan eposu - XII əsr dahi Azərbaycan şairi və filosofu Nizami Gəncəvinin poemasına əsaslanır”. Y. Titova sərginin təşkilinə görə Heydər Əliyev Fonduna, Azərbaycan Xalça Muzeyinin əməkdaşlarına və bu işdə əməyi olan hər kəsə təşəkkürünü bildirib. Son aylarda Moskvada Azərbaycana həsr olunmuş bir neçə əhəmiyyətli tədbirin keçirildiyini xatırladan Azərbaycanın Rusiyadakı səfiri Polad Bülbüloğlu bildirib: “Bu yaxınlarda - oktyabr ayının ortalarında Moskva meriyası ilə üzbəüz mərkəzi meydanda “Azərbaycanın payız sovqatları” sərgisi açılmışdı. Beş gün ərzində sərgini 70 mindən çox adam ziyarət etdi. Dünən Moskva Dövlət Beynəlxalq Münasibətlər İnstitutunda (MDBMİ) böyük Azərbaycan mütəfəkkiri İmadəddin Nəsiminin büstünün açılışı, Moskva Dövlət Universitetində “Nəsiminin mənəvi irsi orta əsrlər Şərqinin tarixi-mədəni kontekstində” mövzusunda beynəlxalq elmi-praktiki konfrans keçirilib. Bu gün bu gözəl muzeydə, özü özlüyündə muzey olan bu nadir binada “Yeddi gözəl” sərgisi açılır”. Tədbirlərin təşkilinə görə Heydər Əliyev Fonduna təşəkkürünü ifadə edən diplomat deyib: “Bütün bu tədbirlər Heydər Əliyev Fondunun dəstəyi sayəsində ərsəyə gəlib. Mən, həmçinin bu tədbirlərin təşkilində fəal iştirakına və yardımına görə Leyla xanıma minnətdarlığımı bildirmək istəyirəm. Nəsiminin xatirə abidəsinə görə xüsusi təşəkkür edirəm. Bu abidə Moskva Dövlət Beynəlxalq Münasibətlər İnstitutu (MDBMİ) kimi bir universitetdə qoyulub. Universitetə gələn hər yeni nəsil Nəsimi haqqında daha çox məlumat əldə edəcək. Bugünkü tədbirə gəldikdə isə sərgi iki xalqın və ölkənin həyatında əlamətdar hadisədir. Mən sizin hamınıza xoş ovqat arzu edirəm ki, bu sərgi xatirələrinizdə qalsın”. Qeyd edək ki, sərginin ekspozisiyasının konsepsiyası XII əsr dahi Azərbaycan şairi Nizami Gəncəvinin “Yeddi gözəl” poeması və Azərbaycanın dünya şöhrətli bəstəkarı Qara Qarayevin eyniadlı baleti əsasında qurulub. Layihədə Azərbaycan mədəniyyəti xalça, zərgərlik və miniatür sənəti, müasir incəsənət, klassik musiqi və rəqsin sintezində təqdim olunur. Ekspozisiya Heydər Əliyev Fondu, Azərbaycan Xalça Muzeyi və Azərbaycan Musiqi Mədəniyyəti Dövlət Muzeyinin eksponatlarından ibarətdir. Sərgi məkanı ziyarətçini Bəhram şah və yeddi gözəl haqqında əfsanəyə aparır. Azərbaycan mədəniyyətində mühüm rol oynayan bu ədəbi əsərin fəlsəfi aləmi xalça, kitab miniatürləri proyeksiyası, dekorativ-tətbiqi sənət əşyaları və instalyasiyalar vasitəsilə canlandırılır. Sərgi məkanı ziyarətçini Bəhram şah və yeddi gözəl haqqında əfsanəyə aparacaq. Azərbaycan mədəniyyətində mühüm rol oynayan bu ədəbi əsərin fəlsəfi aləmi xalça, kitab miniatürləri proyeksiyası, dekorativ-tətbiqi sənət əşyaları və instalyasiyalar vasitəsilə canlandırılacaq. Sərgidə nümayiş olunan “Miniatür” instalyasiyasını Azərbaycan rəssamı Rəşad Ələkbərov XVI əsrə aid “Kitab oxuyan gənc” Təbriz miniatürü əsasında yaradıb. Kompozisiyanın ideyası hər bir ziyarətçini qədim nağıl və əfsanələr aləminə aparan illüziya portalının yaradılması üzərində qurulub. Burada tamaşaçıların gözü önündə Nizaminin poeması canlanır. “Kitab oxuyan gənc” miniatürünü I Şah Təhmasib dövründə səfəvi rəngkarlığının zirvəsi sayılan Sultan Məhəmmədin yaratdığı bildirilir və bu əsər Parisdə V.Veverin kolleksiyasında qorunur. Qara Qarayevin Nizami Gəncəvinin poeması əsasında yazdığı “Yeddi gözəl” baletindən səhnələr, həmçinin həmin tamaşaya aid arxiv materialları da sərginin ekspozisiyasına daxildir. Ziyarətçi burada özünü balet məkanında görür: onu Nizami qəhrəmanlarını canlandıran balerinalar əhatə edir. Sərgi 2019-cu il fevralın 3-dək davam edəcək. Qeyd edək ki, Heydər Əliyev Fondu dahi Azərbaycan şairi Nizami Gəncəvinin yaradıcılığının yaşadılması və dünyada tanıdılması istiqamətində bu günədək bir sıra layihələr həyata keçirib. Bunların sırasında Gəncədə Nizami Gəncəvi Muzeyinin yaradılmasını, Fransa və onun regionlarında şairə həsr olunan sərgi və konfransların təşkilini, Romada Nizami Gəncəvinin abidəsinin ucaldılmasını, Sankt-Peterburqda Nizami Gəncəvi bağının yaradılmasını, Nizami Gəncəvinin “Xəmsə”sinin yeni formatda – “Sirlər xəzinəsi”, “Xosrov və Şirin”, “Leyli və Məcnun”, “Yeddi gözəl” və “İskəndərnamə” poemalarının Azərbaycan dilində ilk dəfə bir kitab şəklində nəşr olunmasını və digər layihələri qeyd etmək olar. ..
BMT-nin Sivilizasiyalar Alyansının Nazirlər Konfransında “Bakı prosesi”nin təqdimatı keçirildiCari ilin 20 noyabr tarixində Nyu-Yorkda baş tutan BMT-nin Sivilizasiyalar Alyansının Nazirlər Konfransında “Bakı prosesi”nin təqdimatı keçirilib. Nazirlər Konfransında BMT-nin baş katibi, BMT-nin Sivilizasiyalar Alyansı üzrə ali nümayəndəsi və üzv ölkələrdən yüksək səviyyəli rəsmilər iştirak edib. Konfransda çıxış edən mədəniyyət naziri Əbülfəs Qarayev müasir dünyada gedən proseslər, Azərbaycanın dünya miqyasında mədəniyyətlər və sivilizasiyalararası dialoqa verdiyi töhfələr, həyata keçirdiyi layihələrə toxundu. Nazir çıxışında Azərbaycan Respublikasının Prezidenti tərəfindən 2008-ci ildə “Bakı prosesi”nin, 2010-cu ildə isə BMT-nin Baş Assambleyasında Ümumdünya Mədəniyyətlərarası Dialoq Forumunun irəli sürüldüyünü bildirdi. O qeyd etdi ki, bu gün “Bakı prosesi” BMT-nin dörd ixtisaslaşmış beynəlxalq təşkilatının tərəfdaşlıq etdiyi yeganə platformadır və bu fakt 2017-ci ildə BMT-nin baş katibi tərəfindən xüsusi qeyd edilmiş və ötən ilin dekabr ayında BMT tərəfindən qəbul edilmiş qətnamədə əks olunmuşdur. Daha sonra “Bakı prosesi”nin 10 illik yubileyinə həsr olunan film nümayiş etdirildi. ..
“Uşaqların şəxsiyyət kimi formalaşmasında ailə və cəmiyyətin rolu” adlı kitab sərgisi və video-çarx nümayiş etdirib20 noyabr 2018-ci il tarixdə saat 15-00-da Qazax rayon MKS Mərkəzi Kitabxananın Oxu zalında 20 oktyabr - 20 noyabr Uşaq Hüquqları aylığına həsr olunmuş “Uşaqların şəxsiyyət kimi formalaşmasında ailə və cəmiyyətin rolu” adlı kitab sərgisi və video-çarx nümayiş etdirib. Tədbirdə fəal oxucular və mədəniyyət işçiləri iştirak edib. Video-çarxı izlədikcə bir daha əmin oluruq ki, böyüklərin uşaqlarla hər hansı kobud rəftarı onların qeyri düzgün inkişaf etməsinə, sağlamlığına, psixi və fiziki travma almasına səbəb olur. Odur ki, cəmiyyətimizin gələcəyi olan uşaqları qorumaq təkcə ailənin və dövlətin deyil bütün ictimaiyyətin ümdə vəzifəsidir. Qazax rayon E.Hüseynov adına Mərkəzi kitabxananın Uşaq şöbəsi Ümumdünya “Azərbaycanda uşaq hüqüqları daim dövlətin diqqətindədir” adlı sərgi təşkil edib. ..
Sumqayıt Dövlət Dram Teatrı məktəblilərin görüşünə gəlibSumqayıt Dövlət Dram Teatrının kollektivi Sumqayıt məktəblilərinin estetik zövqünün, dünya görüşünün, bədii anlamının formalaşmasına, vətənpərvərlik ruhunda tərbiyə olunmasına, onların Azərbaycan və dünya dramaturgiyası nümunələri ilə tanışlığına böyük önəm verir. Elə bu məqsədlə məktəblilərin qısa tətil günlərində kiçik və orta yaş təbəqəsini əhatə edən tamaşaçılar üçün hazırlanmış yeni tamaşalar göstərilir. Noyabr ayında kollektiv rus xalq nağılı əsasında “Kim güclü, kim ağıllı?“, Qrimm qardaşlarının “İtkin qız“ tamaşalarını balaca dostlarına təqdim edir. “Kim güclü, kim ağıllı“ tamaşanın süjet xətti özündə dostluğu, cəsarəti, vətənpərvərliyi ehtiva edir. Teatrın rəhbəri Əməkdar artist Mübariz Həmidovun təşəbbüsü ilə Azərbaycanda ilk dəfə əlaçı, intellektli şagirdlərdən ibarət alternativ bədii şura yaradılıb. Bu da heç şübhəsiz, uşaq və yeniyetmələrin arzu və istəklərinin nəzərə alınmasında, onları düşündürən aktual problemlərə uyğun əsərlərin seçilib repertuara daxil edilməsində səmərəli bəhrəsini verəcəkdir. Onu da bildirək ki, yaxın günlərdə məktəblilərin qış tətili müddətində onlara maraqlı və bayram əhval-ruhiyyəli yeni il proqramının hazırlanmasına start veriəcəkdir. ..
“Yarımçıq qalmış ömür”20 noyabr 2018- ci il tarixində Azərbaycan İstiqlal Muzeyində Laçın rayon Tarix-Diyarşünaslıq Muzeyi ilə birgə “Yarımçıq qalmış ömür” adlı tədbir – sərgi keçirildi. Azərbaycan Respublikasının füsunkar guşələrindən biri olan Laçın rayonu ölkəmizin cənub-qərbində, Kiçik Qafqazda yerləşir. Rayonun ərazisi şimaldan Kəlbəcər, cənubdan Qubadlı, şərqdən Xocalı, Şuşa və Xocavənd rayonları, qərbdən isə Ermənistanla həmsərhəddir. Rayonun 1 şəhər, 1 qəsəbə, 125 kəndi vardır. Rayon mərkəzi olan Laçın şəhəri Bakıdan şose yolla 450 km, Xankəndi dəmir yolu stansiyasından isə 60 km məsafədə yerləşir. Ümumi sahəsi 1835 km2 olan Laçın rayonu 72 min hektar yaylaq sahəsinə və 34 min hektar zəngin meşə massivinə malikdir. Relyefi dağlıq olan rayonun dəniz səviyyəsindən hündürlüyü 700 metrdən 3600 metr arasında dəyişir. Ən yüksək dağ zirvəsi Qızılboğazın hündürlüyü 3594 metrdir. Bol su ehtiyatlarına malik olan rayonun ərazisindən axan Şəlvə və Minkənd çayları birləşərək Həkəri çayını (uzunluğu 113 km) yaradır ki, bu çay da Araz çayına qovuşur. Rayonun əhalisi 01 yanvar 2018-ci il tarixə 76.9 min nəfər olmaqla respublikanın 57 şəhər və rayonunda müvəqqəti məskunlaşıb. Laçının müdafiəsi zamanı 267 nəfər şəhid olmuş, 66 nəfər girov götürülmüş, 120 nəfər əlil olmuşdur. Rayonun 5 Milli Qəhrəmanı vardır. Rayon üzrə 1 yaşdan 16 yaşadək mövcud olan 24374 nəfər uşaqdan 18 nəfəri şəhid, 225 nəfəri əlil olmuş, 1071 nəfəri, o cümlədən 31 nəfəri hər iki valideynindən yetim qalmışdır. İşğal ilə əlaqədar rayona 7,1 milyard ABŞ dolları dəyərində ziyan dəymişdir. Sərgidə muzeyin fondlarında və şəxsi arxivlərdə saxlanılan Laçın rayonu uğrunda gedən döyüşlərdə şəhid olmuş Azərbaycan Respublikasının Milli Qəhrəmanı Oqtay Güləliyevə, şəhidlər Rüstəm Mirzəyevə, Orucov İlhama, Ələkbərov Bəbirə, Həsənquliyev İmana, Həsənquliyev Vüqara, Zeynalov Kərəmə, Səfərəliyev Bəhmənə, Kərimov Səmədə, İsgəndərov Əliquluya, Allahyarov İlqara, Allahyarov Nurəddinə aid 95 ədəd şəxsi əşyaları nümayiş etdirildi. Tədbirdə Azərbaycan İstiqlal Muzeyinin direktoru Fəridə Şəmsi, Laçın rayon Tarix-Diyarşünaslıq Muzeyinin direktoru Nuruyeva Türkanə, Ağcabədi Regional Mədəniyyət İdarəsinin Laçın rayon üzrə nümayəndəsi Asif Əliyev, Azərbaycanın Tarix və Mədəniyyət Abidələri Müdafiə təşkilatı ictimai birliyinin sədri Faiq İsmayılov, Şəhid Mirzəyevin qohumu Hüseyn Naibov, əmisi oğlu Xəqani Mirzəyev, Qarabağ qazisi Habil Muradov, Laçın rayon Rəsm Qalereyasının direktoru Xaliq Dünyamalıyev çıxış etdilər. Tədbirdə Laçın rayon İcra Hakimiyyətinin əməkdaşları, şəhid ailələri və digər qonaqlar iştirak etdilər. ..
Ceyranbatan qəsəbə Mədəniyyət Mərkəzində ‹‹Ümumdünya Uşaqlar Günü›› münasibətilə konsert keçirilibCeyranbatan qəsəbə Mədəniyyət Mərkəzində Sumqayıt Regional Mədəniyyət İdarəsinin rəisi Mehman Şükürovun rəhbərliyi ilə geniş müşavirə keçirilib. Müşavirədə idarə rəisi Mehman Şükürov çıxış edərək idarənin tabe müəssisələrinin fəaliyyəti haqqında danışıb, problemlərlə maraqlanıb, regiona daxil olan mədəniyyət müəssisələrinin bir-biri ilə qarşılıqlı münasibətlərinin qurulması və yeni kollektivlərin, xüsusilə folklor kollektivlərinin yaradılması ilə bağlı təklif və tapşırıqlarını verib. Sonra Mehman Şükürov və müşavirə iştirakçıları Ceyranbatan qəsəbə Mədəniyyət Mərkəzində Ceyranbatan qəsəbə Uşaq incəsənət məktəbi tərəfindən ‹‹Ümumdünya Uşaqlar Günü›› (Ümumdünya Uşaq Hüquqları günü) münasibətilə keçirilən konsertə qatılıblar. Konsertdə məktəbin müəllimlərindən ibarət ‹‹Zəminxarə›› xalq çalğı alətləri ansamblının müşayiəti ilə məktəbin xanəndə sinfinin şagirdləri Fidan Süleymanzadə və Valeh Əsədullayevin ifalarında F.Babayevanın ‹‹Töhvə››, R.Mustafayevin ‹‹Bağlıyam›› və ‹‹Qarabağ Şikəstəsi››, xalq çalğı alətləri şöbəsinin şagirdləri ‹‹Şahsevəni›› saz ansamblının ifasında ‹‹Şahsevəni havası››, kamança ansamblının ifasında Q.Qarayevin ‹‹Yeddi gözəl›› baletindən ‹‹Aişənin rəqsi›› səslənib. Konsertdə fortepiano şöbəsinin şagirdləri Cəmalə Əliyeva, Nuray Allahverdiyeva, məktəbin xor kollektivi, xoreoqrafiya şöbəsinin şagirdləri çıxış ediblər. Konsertdən öncə məktəbin foyesində təsviri incəsənət şöbəsi şagirdlərinin rəsmlərindən ibarət sərgi nümayiş olunub. Tədbirin sonunda məktəbin qabaqcıl müəllimləri və İstedadlı şagirdləri Sumqayıt Regional Mədəniyyət İdarəsinin fəxri fərmanları ilə təltif olunublar. ..
Azərbaycanın 2 faylı UNESCO-nun Qeyri-Maddi Mədəni İrs Siyahısına təqdim edilibAzərbaycan Respublikasının Naxçıvan ənənəvi kollektiv “Yallı rəqsi” faylı UNESCO-nun təcili qorunmaya ehtiyacı olan Qeyri-Maddi Mədəni İrs Siyahısına və Azərbaycanın Qazaxıstan və Türkiyə ilə birlikdə “Dədə Qorqud irsi: bu epopeya ilə bağlı mədəniyyət, xalq əfsanələri və musiqi”yə dair faylı isə Qeyri-Maddi Mədəni İrs üzrə Reprezentativ Siyahısına təqdim olunub. Qeyd edilib ki, 2018-ci ildə Qeyri-Maddi Mədəni İrsin Qorunması üzrə Hökumətlərarası Komitənin təcili qorunmaya ehtiyacı olan qeyri-maddi mədəni irs siyahısına 7 fayl, qeyri-maddi mədəni irs üzrə Reprezentativ siyahısına 40 fayl və yaxşı mühafizə praktikasına 2 fayl daxildir. Noyabrın 26-dan dekabrın 1-dək Port-Luis şəhərində UNESCO-nun Qeyri-Maddi Mədəni İrsin Qorunması üzrə Hökumətlərarası Komitəsinin 13-cü sessiyasında digər məsələlərlə birlikdə yuxarıda göstərilən fayllara baxılacaq və onların müvafiq siyahılara daxil edilməsi ilə bağlı qərar qəbul ediləcək. ..
“Cümhuriyyət 100 il” mövzusunda rəsm müsabiqəsinin qalibləri mükafatlandırılıbAzərbaycan Xalq Cümhuriyyətinin qurulmasının 100 illik yubileyi münasibətilə Prezident İlham Əliyevin Sərəncamı ilə elan olunan “Azərbaycan Xalq Cümhuriyyəti İli” çərçivəsində Səfərbərlik və Hərbi Xidmətə Çağırış üzrə Dövlət Xidməti tərəfindən orta ümumtəhsil məktəblərinin şagirdləri arasında keçirilən “Cümhuriyyət 100 il” vətənpərvərlik mövzusunda rəsm müsabiqəsinə noyabrın 20-də yekun vurulub. Nizami Kino Mərkəzində müsabiqə iştirakçılarının əsərlərindən ibarət sərginin açılışı və qaliblərin təltif olunması mərasimi keçirilib. Tədbirdə Səfərbərlik və Hərbi Xidmətə Çağırış üzrə Dövlət Xidmətinin rəisi, general–leytenant Arzu Rəhimov, mədəniyyət nazirinin müavini Rafiq Bayramov, Azərbaycan Respublikasının Prezidenti yanında Kütləvi İnformasiya Vasitələrinin İnkişafına Dövlət Dəstəyi Fondunun icraçı direktoru Vüqar Səfərli, Milli Qeyri-Hökumət Təşkilatları Forumunun prezidenti Rauf Zeyni, “İki sahil” qəzetinin baş redaktoru Vüqar Rəhimzadə, Xalq rəssamı Arif Hüseynov, jurnalist və xeyriyyəçi Hacı Nuran, “Azərbaycan Qarabağ Müharibəsi Əlilləri, Veteranları və Şəhid Ailələri” İctimai Birliyinin sədri Mehdi Mehdiyev, “Respublika Əfqanıstan Veteranları” İctimai Birliyinin sədri Məhəmməd Vəliyev, hərbi diktor Şəmistan Əlizamanlı və başqaları iştirak ediblər. Tədbir iştirakçıları əvvəlcə məktəblilərin sərgidə nümayiş etdirilən rəsm əsərləri ilə tanış olublar. Sərgiyə təqdim olunan əsərlər barədə məlumat verilərək bildirilib ki, gənc rəssamların hər bir işi özünəməxsusluğu ilə fərqlənir. Əsərlərin məzmun baxımından düzgün seçildiyi, məktəblilərin Vətənə, Silahlı Qüvvələrimizə, həmçinin Azərbaycan Xalq Cümhuriyyəti qurucularına olan məhəbbətinin hər bir əsərdə ifadə olunduğu vurğulanıb. Sərginin tərtibatı, nümayiş olunan rəsmlər qonaqlarda xoş təəssürat yaradıb. Tədbirin rəsmi hissəsində çıxış edən Səfərbərlik və Hərbi Xidmətə Çağırış üzrə Dövlət Xidmətinin rəisi, general-leytenant Arzu Rəhimov bildirib ki, Xidmət tərəfindən təşkil edilmiş “Cümhuriyyət 100 il” ümumrespublika rəsm müsabiqəsinin məqsədi müstəqil dövlətçilik tariximizdə mühüm yer tutan Xalq Cümhuriyyətinin fəaliyyətinin cəmiyyətə daha geniş çatdırılması, qəhrəmanlıq nümunələrinin təbliği, Vətənə, xalqa və dövlətçilik ideyalarına hörmət hisslərini gücləndirmək, gənc nəsli milli dövlətçilik ruhunda tərbiyə etmək, xüsusi istedadlı məktəbliləri aşkarlanaraq ictimaiyyətə tanıtmaq, doğma torpağa sədaqət hissini möhkəmləndirmək, hər an Vətənin müdafiəsinə qalxmağa hazırlığı yüksəltməkdir. A.Rəhimov qeyd edib ki, müsabiqənin keçirildiyi qısa müddət ərzində sərgiyə bir-birindən maraqlı 500-dən artıq rəsm əsərinin təqdim edilməsi, yeniyetmə və gənclərin bu mövzuya böyük maraq və məsuliyyətlə yanaşması yüksək mənəvi hazırlığın nəticəsidir. “Cümhuriyyət 100 il” adlı vətənpərvərlik mövzusunda ümumrespublika rəsm müsabiqəsinin bütün iştirakçılarına, bu işdə böyük əmək sərf etmiş müəllimlərə və valideynlərə minnətdarlığını bildirən A.Rəhimov vurğulayıb ki, sərgidə nümayiş olunan hər bir rəsm əsəri xalqımızın mənəvi gücünü, milli birliyini ifadə edir və vətənpərvər nəslin yetişdiyini sübut edir. Odur ki, bu müsabiqədə iştirak edən hər bir iştirakçını qalib hesab etmək olar. Mədəniyyət nazirinin müavini Rafiq Bayramov sərgidə əsərləri nümayiş etdirilən uşaq və gənclərə təbriklərini çatdıraraq bildirib ki, Prezident İlham Əliyevin Sərəncamına əsasən 2018-ci ilin ölkəmizdə “Azərbaycan Xalq Cümhuriyyəti İli” elan olunması şanlı tarixi keçmişimizə, Cümhuriyyətə göstərilən böyük ehtiramdır. R.Bayramov müsabiqənin yeniyetmə və gənclərin yaradıcılıq potensialının daha da inkişaf etdirilməsinə yaxşı stimul verəcəyinə əminliyini ifadə edərək sərginin məktəblilər üçün gözəl başlanğıc olduğunu bildirib. O, həmçinin Səfərbərlik və Hərbi Xidmətə Çağırış üzrə Dövlət Xidməti tərəfindən gənc nəslin vətənpərvərlik ruhunda tərbiyəsi və Azərbaycan Xalq Cümhuriyyətinin yubileyi münasibətilə həyata keçirdiyi tədbir və sərgilərin ölkəmizdə vətənpərvərlik ruhunun yüksəldilməsi, mədəniyyətimizin inkişafı və təbliği baxımından əhəmiyyətini xüsusi vurğulayıb. Diqqətə çatdırılıb ki, 2018-ci il sentyabrın 20-dən noyabrın 5-dək davam edən müsabiqəyə respublikamızın bütün bölgələrindən orta ümumtəhsil məktəblərinin şagirdləri qatılıblar. Müsabiqəyə göndərilmiş rəsm əsərləri münsiflər heyəti tərəfindən qiymətləndirilib, 500-dən artıq rəsm arasından 100-ü seçilərək sərgiyə buraxılıb. Seçilmiş mövzuya uyğun ən yaxşılar qalib elan edilib. Sonra müsabiqənin qaliblərinin mükafatlandırılması olub. Münsiflər heyətinin qərarına əsasən, Nizami rayon 214 saylı tam orta məktəbin şagirdi Humay Səfərzadə birinci, Sabunçu rayon 4 saylı tam orta məktəbin şagirdi Fərid Tanrıverdiyev ikinci, Balakən rayon M.P.Vaqif adına Tülü kənd 1 saylı orta məktəbin şagirdi Alvina Bayramlı isə üçüncü yerə layiq görülüblər. Qaliblərə diplom və mükafatlar təqdim edilib. Müsabiqədə rəsmləri nümayiş etdirilən 10 iştirakçının - Kamilə Bayramovanın, Tuncay Rəsulovun, Fatimə Rəhimlinin, Sürəyya Qəribovanın, Fatimə Paşayevanın, Aydəmir Rəsulovun, Leyla Əhmədzadənin, Aytac Əlizadənin, Tavat Əhmədovanın, Ayişə Əsgərlinin əsərləri həvəsləndirici diplomlara layiq görülüb. Müsabiqəyə təqdim olunmuş əsərlərin sərgisi noyabrın 21-dək davam edəcək. Sərgi ilə tanışlıq sərbəstdir. ..
Görkəmli teatr rejissoru Mehdi Məmmədovun 100 illiyi qeyd edilibNoyabrın 20-də Cəfər Cabbarlı adına Azərbaycan Dövlət Teatrı Muzeyində görkəmli teatr rejissoru, SSRİ Xalq artisti, Dövlət mükafatı laureatı Mehdi Məmmədovun anadan olmasının 100 illiyinə həsr olunmuş tədbir təşkil edilib. Ölkə başçısının Mehdi Məmmədovun anadan olmasının 100 illiyinin keçirilməsi haqqında imzaladığı müvafiq Sərəncamına əsasən təşkil olunan tədbir Cəfər Cabbarlı adına Teatr Muzeyi və Salman Mümtaz adına Ədəbiyyat və İncəsənət Arxivinin təşkilatçılığı ilə gerçəkləşib. Tədbirdə Mehdi Məmmədovun həyat və fəaliyyətini əks etdirən fotoşəkillərdən ibarət videoçarx nümayiş olunub. Görkəmli teatr rejissorunun yaradıcılığından söz açan muzeyin direktoru Sevinc Mikayılova zəngin elmi təfəkkürə malik Mehdi Məmmədovun milli teatrşünaslıq elmimizin inkişafındakı rolundan, resenziya janrının formalaşmasında səmərəli fəaliyyətindən, quruluş verdiyi tamaşalardan ətraflı danışıb. Tədbirdə Əməkdar incəsənət xadimləri Aydın Talıbzadə, Bəhram Osmanov, teatrşünas Əsəd Məmmədov çıxış edərək M.Məmmədovun həyat və yaradıcılığının bəzi məqamlarından söz açıblar. Bildirilib ki, 1918-ci ildə Şuşada anadan olan Mehdi Məmmədov Azərbaycanda XX əsr rejissor sənətinin ən parlaq simalarından biri olub. Qeyd edilib ki, görkəmli alimin yazdığı və dərslik kimi keçilən “Rejissor sənəti”, “Həyat və sənət yollarında” və digər kitablar bu gün də elmi dəyərini saxlamaqdadır. Bildirilib ki, görkəmli rejissor ümumilikdə 60 səhnə əsərinə bir-birindən mükəmməl quruluş verib: “On ikinci gecə”, “Madrid”, “Od gəlini”, “Oqtay Eloğlu”, “Şeyx Sənan”, “İblis”, “Hamlet”, “Xəyyam”, “Müfəttiş”, “Canlı meyit”, “Romeo və Cülyetta”, “Dəli yığıncağı” və s. Bu tamaşaların hər biri Azərbaycan teatr sahəsində tarixi hadisəyə çevrilib. Görkəmli rejissor, teatrşünas, pedaqoq, tənqidçi, tərcüməçi Mehdi Məmmədov Milli Dram Teatrında baş rejissor olduğu 10 il ərzində 12 səhnə əsərinə quruluş verib. Onun Opera və Balet Teatrının səhnəsində quruluş verdiyi “Toska”, “Lakme”, “Sevil”, “Koroğlu”, ilk dəfə romantik və modernist üslubun vəhdətində ərsəyə gətirdiyi “Leyli və Məcnun” musiqili dramı, Rus Dram Teatrında hazırladığı “Həyatın dibində”, “Mənim Nadejdalarım” tamaşaları rejissorun təxəyyülünün genişliyindən, ən əsası isə, bu genişliyi sərrast sərf etmək istedadından xəbər verir. Vurğulanıb ki, Mehdi Məmmədovun adı Azərbaycan mədəniyyətində yüksək intellektli, universal dünyagörüşlü sənətkar nümunəsi ilə assosiasiya olunur. O, keçmiş SSRİ məkanında yüksək peşəkarlıq xüsusiyyətlərini kamilliklə özündə birləşdirən azsayda sənətkarlardan idi. Belə bir fakt məlumdur ki, 1974-cü ildə Moskva teatr ictimaiyyətinin görkəmli nümayəndələri Mehdi Məmmədov sənətkarlığına ehtiramlarını təzimlə bildirmişlər. Onun portreti indiyədək Moskva Teatr Akademiyasının divarını bəzəyən korifeylərin portretləri ilə bir sıradadır. Diqqətə çatdırılıb ki, Mehdi Məmmədov ömrünün sonuna qədər pedaqoji fəaliyyətlə məşğul olub. Mədəniyyət və İncəsənət Universitetində çalışmaqla yanaşı, Bakı Dövlət Universitetində etika və estetikadan dərs deyib. Mehdi Məmmədovun Hökümə Qurbanovaya həsr etdiyi “Onun sənət ulduzu” araşdırma və müşahidələr toplusu aktyorluq sənəti və aktyor şəxsiyyəti haqqında ən yaxşı kitablardan biridir. Rejissorun “Azərbaycan dramaturgiyasının estetik problemləri” adlı doktorluq dissertasiyası sənətşünaslıq elmində ən dəyərli tədqiqatlardandır. Qeyd edilib ki, böyük sənətkar quruluş verdiyi tamaşalarla, yazdığı əsərlərlə adını sənət dünyamıza əbədi həkk edib. ..
Vyanada dahi bəstəkar Qara Qarayevin 100 illiyi münasibətilə konsert keçirilibAzərbaycanın dahi bəstəkarı, görkəmli alim-pedaqoq və ictimai xadim, SSRİ Xalq artisti, Sosialist Əməyi Qəhrəmanı, akademik Qara Qarayevin 100 illik yubileyi haqqında Azərbaycan Respublikası Prezidentinin Sərəncamına əsasən bu il ərzində həm Azərbaycanda, həm də ölkə hüdudlarından kənarda dahi bəstəkarın xatirəsinə həsr olunmuş təntənəli tədbirlər təşkil olunur. Dahi bəstəkarın 100 illiyinə həsr olunmuş növbəti yubiley konserti noyabrın 20-də Vyananın “Konzerthaus” mədəniyyət evində keçirilib. Avstriyanın ən mükəmməl akustikaya malik “Motsart zalı”nda keçirilən konsert Vyanada fəaliyyət göstərən Azərbaycan Mədəniyyət Mərkəzinin dəstəyi ilə reallaşıb. Tədbirdə Əməkdar incəsənət xadimi, dirijor Fuad İbrahimovun rəhbərliyi ilə Vyana Akademik Orkestri dahi bəstəkar əsərlərindən ibarət konsert proqramı ilə çıxış edib. Konsertdə bəstəkarın Azərbaycan klassik musiqi tarixində özünəməxsus yerə malik “İldırımlı yollarla” və “Yeddi gözəl” baletləri, “Leyli və Məcnun” simfonik poeması, “Don Kixot” simfonik qravürlərindən hissələr səsləndirilib. Almaniyada yaşayan tanınmış azərbaycanlı skripkaçı Anar İbrahimov bəstəkarlar Qara Qarayev və Fərəc Qarayevin skripka ilə orkestr üçün “Quasi uno Concerto” əsərini orkestrin müşayiəti ilə ifa edib. Simfonik orkestrin ifasında təqdim olunan monumental əsərlər klassik musiqi həvəskarlarının sürəkli alqışları ilə qarşılanıb. ..
Vaqif Əliyev: İsa Muğanna bütün şüurlu həyatını bədii söz sənətinə həsr edən nadir şəxsiyyətlərdəndirPrezident İlham Əliyevin müvafiq Sərəncamına əsasən, Azərbaycan ədəbiyyatının parlaq simalarından olan İsa Muğannanın (Hüseynov) 90 illiyi respublikamızın hər yerində silsilə tədbirlərlə qeyd edilir. Mədəniyyət Nazirliyi Sərəncamın icrası ilə əlaqədar müvafiq qurumların təklifləri də nəzərə alınmaqla geniş Tədbirlər Planı hazırlayıb. Bu sözləri mədəniyyət nazirinin birinci müavini Vaqif Əliyev noyabrın 20-də Azərbaycan Dövlət Akademik Filarmoniyasında Xalq yazıçısı İsa Muğannaya həsr edilmiş anım tədbirində söyləyib. Görkəmli alimin yaradıcılığı ilə milli bədii fikrin zənginləşməsində mühüm rol oynadığını deyən V.Əliyev ədibi nəsrimizin əsaslı şəkildə yeni mərhələyə qədəm qoymasının fəal iştirakçısı kimi xarakterizə edib. “Bu gün 90 illiyinə toplaşdığımız, ədəbiyyatda öz dəstxətti olan İsa Muğanna bütün şüurlu həyatını bədii söz sənətinə həsr edən nadir şəxsiyyətlərdəndir. Nəsrimizin əsaslı şəkildə yeni mərhələyə qədəm qoymasının fəal iştirakçısı olaraq onun ötən altmış ildən artıq müddət ərzindəki fəaliyyəti ölkəmizdə ədəbi mühitin inkişafına sanballı töhfə olub. İsa Muğanna milli özünüdərkə çağıran çoxsaylı əsərləri sırasına bir-birinin ardınca yeni dəyərli nümunələr əlavə edərək ömrünün son günlərinə qədər ədəbi prosesi istiqamətləndirməyə müvəffəq olub. Ədibin yaradıcılığı bütövlükdə ana dilinə həssas yanaşmanın və onun poetik imkanlarından yüksək sənətkarlıqla bəhrələnmənin qiymətli nümunəsidir”, - deyə V.Əliyev vurğulayıb. Natiq əlavə edib ki, ədibin yaxın-uzaq keçmişimizin mənzərəsini hadisələrə özünəməxsus yanaşma və fərqli düşüncə tərzi sayəsində daha dolğun canlandıran silsilə roman və povestləri ədəbiyyatımızın məzmunca yeniləşməsində müstəsna əhəmiyyətə malikdir. Onun “Dan ulduzu”, “Tütək səsi”, “Teleqram”, “Saz” povestləri, “Doğma və yad adamlar”, “Yanar ürək”, “İdeal”, “Məhşər”, “Qəbiristan” və digər romanları Azərbaycan ədəbiyyatının qiymətli inciləridir. “İdeal” romanı isə “Ədəbiyyatımızın Dostoyevskisi” adlandırılan İsa Muğannanın yaradıcılığında yeni səhifə açmaqla böyük rezonans doğurub. Bu əsərdə Azərbaycan xalqının tarixi kökləri ilə müasir mənəvi problemləri vahid süjet xəttində ustalıqla birləşdirilib. Qeyd edilib ki, Mədəniyyət Nazirliyi tərəfindən İsa Muğannanın “Seçilmiş əsərləri” 6 cilddə çap olunaraq ictimaiyyətin ixtiyarına verilib: “İsa Muğanna, eyni zamanda, Azərbaycan kinematoqrafiyasının qızıl fonduna daxil olmuş unudulmaz filmlərin bir çoxunun ssenari müəllifi kimi tanınır. Onun əsərləri əsasında çəkilən və tarixi simaların ömür yolundan bəhs edən kinofilmlər sənətsevərlər tərəfindən indi də rəğbətlə qarşılanır. Tarixi gerçəkliklərin obrazlı təcəssümünə çevrilmiş həmin lentlər milli kino xəzinəsində özünəməxsus yer tutur”. Nazir müavini vurğulayıb ki, İsa Muğannanın Azərbaycan mədəniyyətinin inkişafında səmərəli xidmətləri və çoxillik zəngin bədii yaradıcılığı dövlətimiz tərəfindən hər zaman yüksək qiymətləndirilib. Azərbaycan Yazıçılar Birliyinin katibi İlqar Fəhmi ədibin zəngin yaradıcılığından bəhs edərək onun Azərbaycan ədəbi mühitinin formalaşmasındakı xidmətlərindən danışıb: “İsa Muğannanın yaradıcılığı hər zaman öz aktuallığını qoruyub saxlayacaq. O, XX əsr Azərbaycan realist ədəbiyyatının inkişafında böyük xidmətləri olan ədibdir”. Sonra ədibin həyat və yaradıcılığından bəhs edən videoçarx, ssenari müəllifi olduğu ekran əsərlərindən fraqmentlər göstərilib. Tədbir respublikanın tanınmış incəsənət ustalarının ifasında konsert proqramı ilə davam edib. ..
Əbülfəs Qarayev Nyu-York səfəri çərçivəsində İspaniyanın keçmiş xarici işlər naziri ilə görüşübƏbülfəs Qarayev Nyu-York səfəri çərçivəsində İspaniyanın keçmiş xarici işlər naziri, 2019-cu ilin yanvar ayından etibarən BMT-nin Sivilizasiyalar Alyansı üzrə ali nümayəndəsi kimi fəaliyyət göstərəcək Migel Angel Moratinos ilə görüşüb. Görüşdə Əbülfəs Qarayev cənab Moratinosa fəaliyyətində uğurlar arzu edərək “Bakı prosesi” çərçivəsində BMT-nin Sivilizasiyalar Alyansı birgə tədbirlərin təşkilinə hazır olduğunu bildirdi. M.Moratinos 2016-cı ildə Bakıda təşkil olunan BMT-nin Sivilizasiyalar Alyansının 7-ci Qlobal Forumuna toxunaraq Azərbaycanın beynəlxalq miqyasda mədəniyyətlərarası dialoq sahəsində fəaliyyətindən məlumatlı olduğunu və yeni vəzifəsinə başladıqdan sonra ən qısa vaxtda Azərbaycana səfər etmək niyyətində olduğunu qeyd etdi. Daha sonra 2019-cu ildə birgə həyata keçirilə biləcək layihələr barədə fikir mübadiləsi aparıldı. ..
Daşkənddə Azərbaycanın və Özbəkistanın Xalq artisti, Dövlət mükafatı laureatı Firudin Səfərovun 85 illiyi qeyd edilibÖzbəkistanda Azərbaycanın və Özbəkistanın Xalq artisti, Dövlət mükafatı laureatı, Əlişir Nəvai dına Özbəkistan Dövlət Opera və Balet Teatrının baş rejissoru, Firudin Səfərovun 85 illiyi geniş qeyd edilib. Bu məqsədlə Opera və Balet Teatrında təşkil olunan möhtəşəm yubiley tədbirində Özbəkistanın dövlət nümayəndələri, mədəniyyət, incəsənət sahəsində tanınmış simaları, Azərbaycan Səfirliyinin, Heydər Əliyev adına Mədəniyyət Mərkəzinin əməkdaşları, yerli azərbaycanlılar fəal iştirak ediblər. Özbəkistan Mədəniyyət Nazirliyinin nümayəndəsi Müqəddəs Axmedcanova və SSRİ Xalq artisti Yaqub Əhmədov Firudin Səfərovun həyat və yaradıcılığı haqqında danışaraq onun rejissor kimi 40 illik fəaliyyətinə nəzər salaraq Daşkənd teatrında ölməz əsərlər yaratdığını qey ediblər. Firudin Səfərovu 85 illik yubileyi münasibətilə təbrik edən Azərbaycanın Özbəkistandakı səfiri Hüseyn Quliyev onun yarım əsrdən çoxdur ki, istedadlı opera rejissoru kimi öz parlaq istedadı ilə Azərbaycan və özbək xalqlarına xidmət etdiyini bildirib. Səfir vurğulayıb ki, tanınmış rejissor öz istedadı ilə xalqlarımız arasında sarsılmaz körpü yaradıb. Diplomat deyib ki, Firudin Səfərov dünya azərbaycanlılarının Bakıda keçirilmiş qurultaylarının iştirakçısı olduğunu və Azərbaycan Respublikasının Prezidenti cənab İlham Əliyevin müvafiq Sərəncamı ilə “Tərəqqi” medalına layiq görüldüyünü söyləyib. Hüseyn Quliyev yubilyara səfirliyin fəxri fərmanı və “Qarabağ xanəndələri” albomumu təqdim edib. Özbəkistandakı Respublika Azərbaycan Milli Mədəniyyət Mərkəzinin sədri Firdovsi Hüseynov F.Səfərovun rejissor kimi fəaliyyətindən danışıb, onun Özbəkistanda tanınmış azərbaycanlı kimi xüsusi xidmətlərini qeyd edib. Sonra Firudin Səfərovun səhnələşdirdiyi Cüzeppe Verdinin “Aida” operası nümayiş etdirilib, tamaşa anşlaqla keçib. Qeyd edək ki, Firudin Səfərov uzun illər Azərbaycan Dövlət Opera və Balet Teatrında çalışmış və bacarıqlı rejissor kimi çoxsaylı opera tamaşalarına quruluş vermişdir. Opera sənətimizə dahi Azərbaycan bəstəkarı Üzeyir Hacıbəyovun “Leyli və Məcnun”, “Koroğlu”, Vasif Adıgözəlovun “Natavan” operaları və başqa əsərlərlə silinməz izlər qoymuşdur. Onun Özbəkistandakı fəaliyyəti dövlət tərəfindən daim yüksək qiymətləndirilmiş, Özbəkistan Dövlət Konservatoriyasında sənətkar yüzlərlə peşəkar kadrların hazırlanması və onların sənət aləmində uğur qazanmasına daim dəstək olub. ..
Qarşılıqlı mədəni əlaqələr xalq diplomatiyasının ən mühüm vasitəsidir2020-ci ildə Azərbaycan Sankt-Peterburq Beynəlxalq Mədəni Forumunun fəxri qonağı olacaq. Bu il noyabrın 15-də Rusiyanın “Şimal paytaxtı”nda keçirilmiş forumun mühüm yekunlarından biri bundan ibarətdir. Rusiya-Azərbaycan Parlamentlərarası Dostluq Qrupunun mətbuat xidmətindən verilən məlumata görə, forumun açılış mərasimində RF Baş nazirinin müavini Olqa Qolodes beş il bundan əvvəl bu nüfuzlu məkanın necə görünməsini xatırlayaraq deyib: “Birinci forum cəmi 70 iştirakçısı olan kiçik bir diskussiyaya oxşayırdı. Bu gün isə forum mədəni trendlərin müzakirəsi üçün dünyada ən yaxşı məkandır. Ümidvaram ki, bu forum bütün bəşəriyyətin tərəqqisi naminə mədəniyyət sahəsində yeni zəfərlərə start verəcək”. Həqiqətən, builki forumun işində dünyanın 150 ölkəsindən 35 mindən çox nümayəndə iştirak edib və forumun fəxri qonaqları olan İtaliya və Qətər xüsusi proqramlar təqdim ediblər. Forumun fəxri qonağı status həm şərəf, həm məsuliyyət, həm də xalqlar arasında humanitar əməkdaşlığın vacibliyi barədə dostcasına niyyətlərin bəyan edilməsi üçün imkan deməkdir. RF mədəniyyət naziri Vladimir Medinski Forumun ilk iş günündə deyib: “Bu gün Rusiyada hər 4 nəfərdən biri muzeylərə gedir, rəyi soruşulmuş insanların 70 faizi rəqəmsal layihələrlə maraqlanır, respondentlərin 40 faizi müntəzəm olaraq teatrlara gedir. Bütövlükdə, son 4 ildə mədəni tədbirlərdə iştirak edən rusiyalıların sayı 30 faiz artıb”. Rusiyada mədəniyyətə marağın daim artması şəraitində Peterburq Forumunun fəxri qonağı statusu ölkənin mədəniyyətini, musiqisini, teatr sənətini, tarixini ən yaxşı cəhətdən göstərmək üçün çox mühüm vasitədir. Azərbaycanın mədəniyyət naziri Əbülfəs Qarayev müvafiq sənədlərin imzalanması mərasimində çıxış edərək deyib: “Biz şadıq ki, forumun fəxri qonaqları olacağıq. Bu, ölkəmiz üçün çox mühüm məqamdır, çünki biz Rusiya ilə qarşılıqlı mədəni əlaqələrə çox böyük diqqət yetiririk, iki ölkənin məktəbləri, teatrları, muzeyləri arasında əməkdaşlıq barədə müqavilələrin, müştərək layihələrin sayı daim artır. Bizim incəsənət xadimlərinin çoxu Peterburq mədəni forumu çərçivəsində özünü göstərmək imkanını səbirsizliklə gözləyir”. Rusiya-Azərbaycan Parlamentlərarası Dostluq Qrupunun rəhbəri, RF Dövlət Dumasının deputatı Dmitri Savelyev vurğulayır ki, Peterburqda iki ölkənin mədəniyyət nazirləri tərəfindən imzalanmış saziş prezidentlər Vladimir Putin və İlham Əliyevin bu yaxınlarda keçirilmiş görüşünün nəticəsidir. Dmitri Savelyev vurğulayıb: “Aralarında çox gözəl diplomatik və insani münasibətlər olan dövlətlərimizin başçıları Rusiya və Azərbaycan xalqları arasında humanitar əlaqələrin möhkəmlənməsində maraqlıdırlar, çünki məhz bu əlaqələr insanların bir-birini daha yaxşı anlamasına kömək edir. Əminəm ki, 2020-ci ildə Azərbaycan bizi heyrətləndirəcək: bu respublikada “Eurovision” mahnı müsabiqəsindən başlamış Birinci Avropa Oyunlarına qədər müxtəlif tədbirlərin necə yüksək səviyyədə təşkil olunmasını hamımız bilirik. Deməli, iki ildən sonra Peterburqu çoxlu xoş sürprizlər gözləyir”. Azərbaycan Dövlət Akademik Opera və Balet Teatrının dirijoru Əyyub Quliyev imzalanmış sazişi şərh edərək bildirib ki, Peterburq Forumu kimi böyük tədbirdə Azərbaycan mədəniyyətini təmsil etmək imkanı respublika teatrlarının inkişafı üçün çox vacibdir. Ə.Quliyev deyib: “Azərbaycanın belə dəvət alması çox mühüm məsələdir. Forumda biz təcrübə mübadiləsi aparır, müxtəlif təşkilatlarla əlaqələrimizi, münasibətlərimizi inkişaf etdiririk. Bizim Opera və Balet Teatrı ölkədə aparıcı teatrdır və biz onun bütün dünyada, ilk növbədə, Rusiyada təbliğ olunmasında maraqlıyıq. Rusiya ilə müştərək layihələrimiz çoxdur. Məsələn, forumdan dərhal sonra Bakıda Böyük Teatrın truppasının iştirakı ilə “Jizel” baletinin premyerası olacaq. Belə layihələrin sayı artmaqdadır, çünki biz Mariya Teatrı və Mixaylov Teatrı ilə də əməkdaşlıq qururuq”. Yeri gəlmişkən, burada qeyd etməyə dəyər ki, Eyyub Quliyev Novosibirskdə Safonov adına Rusiya Simfonik Orkestrinin xüsusi dəvət edilmiş baş dirijorudur. “Rusiya-Azərbaycan Dostluq Mərkəzi”nin rəhbəri Nataliya Krasovskayanın fikrincə, Rusiya ilə Azərbaycan arasında bütün sahələrdə, o cümlədən mədəniyyət sahəsində regional əməkdaşlıq artıq yaxşı bir ənənəyə çevrilib. 2020-ci ildə bu ənənə yeni səviyyəyə çatacaq. N.Krasovskaya deyib: “Çox mühüm beynəlxalq əməkdaşlıq məkanı olan Peterburq Forumu qarşılıqlı mədəni əlaqələr vasitəsilə üfiqi əlaqələrin mövcud trendini daha da möhkəmlədir. Bu da öz növbəsində xalq diplomatiyasının ən mühüm vasitələrindən biridir. Əlbəttə, Azərbaycanın həmin forumda fəxri qonaq olması barədə qərarın çox böyük əhəmiyyəti var. Bu, iki dövlətin və onların xalqlarının qarşılıqlı hörmətə, anlaşmaya və dostluğa əsaslanan ümumi gələcək qurmaq əzmində olduğunu təsdiq edir”. ..
Nyu-Yorkda səfərdə olan mədəniyyət naziri Əbülfəs Qarayev BMT-nin Sivilizasiyalar Alyansının ali nümayəndəsi Nasir Əbdüləziz Əl-Nasir ilə görüşdüXəbər verdiyimiz kimi, mədəniyyət naziri Əbülfəs Qarayevin rəhbərliyi ilə nümayəndə heyəti BMT-nin Sivilizasiyalar Alyansının 8-ci Qlobal Forumunda iştirak məqsədilə Nyu-Yorkda səfərdədir. Səfər çərçivəsində nazir Əbülfəs Qarayev BMT-nin Sivilizasiyalar Alyansının ali nümayəndəsi Nasir Əbdüləziz Əl-Nasir ilə görüşmüşdür. Görüşdə BMT-nin Sivilizasiyalar Alyansının dünya miqyasında həyata keçirdiyi fəaliyyətlər, xüsusilə Alyansın Azərbaycan Respublikasının Prezidenti cənab İlham Əliyevin “Bakı prosesi” təşəbbüsünün və Ümumdünya Mədəniyyətlərarası Dialoq Forumunun tərəfdaşı olması barədə fikir mübadiləsi aparıldı. Nasir Əbdüləziz Əl-Nasir ölkə rəhbərliyinin bu istiqamətdə təşəbbüslərini yüksək qiymətləndirdiyini, tərəfdaşlığın əhəmiyyətini, eləcə də 2016-cı ildə Bakıda keçirilən BMT-nin Sivilizasiyalar Alyansının 7-ci Qlobal Forumunun beynəlxalq səviyyədə müsbət əks-səda yaratdığını qeyd etdi. Nazir Əbülfəs Qarayev 2019-cu ildə ölkəmizdə keçiriləcək 5-ci Ümumdünya Mədəniyyətlərarası Dialoq Forumuna hazırlığın başladığını və forumun işində BMT-nin Sivilizasiyalar Alyansı ilə əməkdaşlığın davam etdiriləcəyini diqqətə çatdırdı. ..
Cümə axşamı, 22.11.2018 14:25